ความเสี่ยงในการประกอบธุรกิจ

1.  ความผันผวนอย่างรุนแรงของภาวะเศรษฐกิจและการเมือง

โดยภาพรวม ความมั่นคงทางการเมือง และนโยบายการบริหารประเทศ
มีผลต่อภาวะเศรษฐกิจโดยตรง ความไม่สงบใน 3 จังหวัดภาคใต้ ซึ่งทวีความรุนแรงขึ้นตามลำดับ
และการเกิดรัฐประหารในเดือนกันยายน 2549 มีผลกระทบต่อความเชื่อมั่นของนักธุรกิจในการลงทุน
และประชาชนในการบริโภค โดยเฉพาะการตัดสินใจซื้อบ้าน ซึ่งถือว่าเป็นการตัดสินใจครั้งสำคัญ
เนื่องจากบ้านเป็นสินทรัพย์ที่มีราคาค่อนข้างสูง ผลการดำเนินงานถ้าลดลงมาก
จะมีผลกระทบต่อกำไร หรือสภาพคล่องของกิจการได้

ถึงแม้ว่าปัจจัยเสี่ยงดังกล่าว จะเป็นส่วนหนึ่งของการทำธุรกิจ แต่บริษัทฯ ได้ตระหนัก
และให้ความสำคัญอย่างมาก ซึ่งนำไปสู่การกำหนดนโยบายต่างๆ ของบริษัท เช่น การจัดหาที่ดิน
เพื่อพัฒนาในอนาคต (Land bank) จะต้องมีปริมาณที่เหมาะสม การรักษาสภาพคล่องของบริษัท
ให้มีความคล่องตัวสูง สัดส่วนหนี้สินต่ำ เพื่อความอยู่รอด และเจริญก้าวหน้าของกิจการต่อไป

2.  การสนับสนุนของสถาบันการเงิน

ผู้ซื้อบ้านส่วนมากต้องพึ่งพาเงินกู้จากธนาคารพาณิชย์ในการซื้อบ้านเป็นของตนเอง ในรอบปีที่ผ่านมา
ธนาคารพาณิชย์ได้เพิ่มความเข้มงวดในการพิจารณาให้เงินกู้ซื้อบ้านแก่ผู้ซื้อทั่วไป
เมื่อธนาคารปฏิเสธการให้สินเชื่อ ผู้ซื้อก็ไม่สามารถจะซื้อบ้านได้ และต้องยกเลิกการซื้อในที่สุด
ภาวะการณ์เช่นนี้มีผลกระทบต่อรายได้ของผู้ประกอบการบ้านจัดสรรโดยตรง
ทำให้การรับรู้รายได้ลดลง

ในส่วนนี้ บริษัทฯ เชื่อว่าภาวะการณ์เช่นนี้ จะเป็นการชั่วคราว
และเปลี่ยนแปลงไปตามสภาวะเศรษฐกิจที่มีการชะลอตัวลง
สถาบันการเงินได้เพิ่มความระมัดระวังและเงื่อนไขต่างๆ ในการให้สินเชื่อ
เพื่อป้องกันไม่ให้เป็นหนี้มีปัญหาในภายหลัง อย่างไรก็ตาม
การคำนวณสินทรัพย์เสี่ยงต่อเงินทุนตามเกณฑ์ของธนาคารแห่งประเทศไทย
ซึ่งใช้เกณฑ์การคำนวณตามกฎสากล เงินกู้บ้านอยู่อาศัย (Mortgage Loans)
ยังจัดว่าเป็นสินทรัพย์ที่มีความเสี่ยงต่ำ ดังนั้น สถาบันการเงินต่างๆ
ก็ยังให้การสนับสนุนสินเชื่อบ้านอยู่อาศัยต่อไป

3.  ความเสี่ยงในการขาดแคลนผู้รับเหมาก่อสร้าง ความล่าช้า และคุณภาพผลงานของผู้รับเหมา

ในขณะที่เศรษฐกิจมีการเจริญเติบโตอย่างต่อเนื่องในช่วงที่ผ่านมา
โครงสร้างสาธารณูปโภคพื้นฐานก็มีการเติบโตอย่างมากด้วยเช่นกัน ดังนั้น
จึงมีความกังวลเกี่ยวกับผู้รับเหมาว่าจะมีจำนวนไม่พอต่อความต้องการและส่งผลให้เกิดความล่าช้าในการส่งมอบงาน

ที่ผ่านมา บริษัทมีการจัดการบริหารการก่อสร้างโครงการที่แตกต่างไปจากผู้ประกอบการรายอื่นๆ
ทั่วไป กล่าวคือ บริษัทฯ
มีการว่าจ้างผู้รับเหมาเป็นจำนวนมากในการก่อสร้างบ้านแต่ละหลังเนื่องจากผู้รับเหมาแต่ละรายจะมีความชำนาญเป็นพิเศษในการก่อสร้างส่วนประกอบของบ้านแตกต่างกันไป
เสมือนการประกอบชิ้นส่วนแต่ละส่วน โดยผู้รับเหมาแต่ละราย
การจัดการก่อสร้างดังกล่าวมีข้อดีคือคุณภาพของงานแต่ละชิ้นจะดีกว่าเนื่องจากผู้รับเหมามีความชำนาญเฉพาะด้าน
และเนื่องจากโครงการของบริษัทฯ อยู่ในระยะไม่ไกลกันมาก
จึงมีการเคลื่อนย้ายคนงานจากโครงการหนึ่งไปอีกโครงการหนึ่งไปง่ายกว่า
โดยเฉพาะหากมีงานส่วนใดเกิดล่าช้า ทำให้ผู้รับเหมาส่วนอื่นเข้ามาทำงานส่วนอื่นก่อนได้
ซึ่งมีความยืดหยุ่นสูงกว่าการจัดการสร้างบ้านแบบปกติ นอกจากนั้น บริษัทฯ
มีความสัมพันธ์อันดีกับผู้รับเหมาเหล่านี้มาเป็นเวลานานกว่า 10 ปี โดยผู้รับเหมาที่บริษัทฯ
มีการว่าจ้างเป็นประจำมีจำนวนถึงประมาณ 60-70 ราย ซึ่งการที่ได้ทำงานให้กับบริษัทฯ
ในแบบที่กล่าวมา
ส่งผลให้ผู้รับเหมาเหล่านี้ไปรับเหมากับผู้ประกอบการอื่นที่มีการจัดการแตกต่างออกไปได้ลำบาก
นอกจากนั้น บริษัทฯ ยังมีโครงการที่จะต้องว่าจ้างผู้รับเหมาเหล่านี้เสมอมาอย่างต่อเนื่อง
จึงมีโอกาสที่จะทำให้ไปรับงานกับผู้ประกอบการรายอื่นแทนได้น้อย

4.  ความเสี่ยงเรื่องการกระจุกตัวของโครงการของบริษัท

เนื่องจากบริษัทฯ มีโครงการทั้งหมดอยู่ในส่วนตะวันออกเฉียงเหนือของกรุงเทพฯ โดยไม่มีการกระจายของโครงการไปในส่วนอื่นเลย ซึ่งแตกต่างจากบางบริษัทที่มีการกระจายโครงการอยู่ในส่วนที่ต่างกัน ดังนั้น จึงอาจมองได้ว่าบริษัทฯ ไม่มีการกระจายความเสี่ยง

ด้วยนโยบายการบริหารที่แตกต่างออกไป บริษัทฯ
มีความเห็นว่าการที่มีความชำนาญในเฉพาะพื้นที่ใดพื้นที่หนึ่ง
ย่อมมีความได้เปรียบกว่าในการบริหารงาน เนื่องจากมีความรู้ความชำนาญเกี่ยวกับพื้นที่นั้นๆ
เป็นอย่างดี มีการคาดการณ์สภาวะของตลาดได้อย่างแม่นยำ และมีการศึกษาและทำวิจัย
สำรวจความต้องการของลูกค้าอย่างทั่วถึงและสม่ำเสมอ
ความคุ้นเคยกับประชาชนในพื้นที่ส่งผลให้เกิดความไว้เนื้อเชื่อใจมากขึ้นไปอีก
และเป็นตัวเลือกอันดับต้นๆ ของลูกค้าในพื้นที่นั้นๆ ยิ่งไปกว่านั้น การที่บริษัทฯ
มีโครงการอยู่ในพื้นที่ใกล้เคียงกัน
เป็นการช่วยเกื้อหนุนส่งเสริมต่อรูปแบบการบริหารจัดการการก่อสร้างของบริษัทฯ อาทิเช่น
เมื่อโครงการหนึ่งเกิดความล่าช้า บริษัทฯ
สามารถส่งผู้รับเหมาไปทดแทนจากอีกโครงการหนึ่งได้อย่างง่ายดาย
และง่ายต่อการควบคุมเมื่อเทียบกับการกระจายตัวไปตามส่วนต่างๆ นอกจากนั้น บริษัทฯ
มิได้มีการตั้งโครงการอยู่ในเขตใดเขตหนึ่งเท่านั้น แต่มีการกระจายตัวพอสมควรไปเขตต่างๆ
ที่ใกล้เคียงกัน โดยเป็นเขตที่มีการขยายตัวเติบโตสูง

5.  ผู้ถือหุ้นรายใหญ่มีอิทธิพลต่อการกำหนดนโยบายการบริหารงาน

ณ วันที่ 12 กรกฎาคม 2549 บริษัทฯ มีกลุ่มผู้ถือหุ้นรายใหญ่คือ กลุ่มงามอัจฉริยะกุล และ
กลุ่มเดชวรภัทร ถือหุ้นในสัดส่วนรวมกันร้อยละ 66.83 ของหุ้นที่จำหน่ายได้แล้วทั้งหมดของบริษัทฯ
จึงทำให้กลุ่มงามอัจฉริยะกุล และกลุ่มเดชวรภัทร
สามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทฯ กำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้น
ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบถ่วงดุลเรื่องที่ผู้ถือหุ้นเสนอได้

อย่างไรก็ดี บริษัทฯ มีคณะกรรมการตรวจสอบที่จะเข้ามาตรวจสอบ และพิจารณา
เพื่อไม่ให้เกิดรายการที่อาจก่อให้เกิดความขัดแย้งและเพื่อก่อให้เกิดความโปร่งใสในการดำเนินงานของบริษัท